钦定古今图书集成/方舆汇编/职方典/第1529卷 > 《思南府旧志序》明·田汝成
## 钦定古今图书集成/方舆汇编/职方典/第1529卷 > 《思南府旧志序》明·田汝成

思南府故宣慰司治，永乐中罢司置府，与内郡比，百
有馀年，渐被文教，蔚然移风。而西麓田子以间出之
才，追琢至行，领袖后生，于是缙绅之士彬彬焉冠于
全省矣。府故无志，田子喟然述作，郡守洪君请而梓
之。既成而予以行部至，阅田子所为《志》，知其有毣毣
忧国之思焉，非直以物色山川，备图籍也。夫思南宇
内之僻郡也，山谷厄狭，犵狫跧伏，在昔开疆，羁縻而治，故其法未备。境多缦，土沃而善树，四方流冗，亡赖
匿命，此焉逋薮虑不为土著而胥宇者，故民易动。东
迩酉阳，西连真、播，二三酋长，无严黜陟，豪举自恣，窫
窳其民，反目而吁天者，鹊噪蜂起，轶我疆场，池鱼之
祸，比比罹之，皆异省辖属也，故督课之法难行。夫以
法令未备之域，杂以易动之民，逼于豪举自恣之比
邻，而郡守县令不能制军兴锄击，卒有草窃，变安所
图？昔之为思南者亦难矣。田子时建议于朝，请设按
察佐使一员，治兵兹土，兼制诸司，警备不测。国论韪
之，竟如所请。乃今法制寖周，而奸宄稍戢，是则田子
有功于父母之邦也。《志》之作，宜首表焉，他所称述，固
末义耳。夫先王之治天下也，虑外而勤内，故政尝均；
其用人也，敬迩而恤远，故士有勤。乃今仕者恋中朝
内郡鄙边方，一阅除书，即神气沮丧，墨墨就列，一切
自利，冀旦夕脱去为幸，何暇及民？夫使仕者怀墨墨
沮丧之心，甚非所以攘绥四表，纾主上旁瞩之忧也。
故曰：“择民而使者，非良吏也；择官而宦者，非忠臣也。”
苟以自靖为心，何论远近？且思南虽远念其民，独非
先王之苗裔乎？出缯粟，供徭役，以奉其上甚敬；困于
盗贼之扰，不相保聚，望治于上也甚勤。然则思南之
民，固无负于郡县长吏也。为郡县长吏者，独忍以边
方鄙思南之民乎？此则田子之微意而未发者，予故
论序首编，俾后之览者有政治之资焉。若曰“将以披
图籍，考山川”，则信为斯《志》之末义矣。